
	[bookmark: nev]GRESITS ORSOLYA
általános orvos
Osztatlan, 9. félév
Semmelweis Egyetem
Általános Orvostudományi Kar
	SALLAI ESZTER ZSÓFIA
általános orvos
Osztatlan, 9. félév
Semmelweis Egyetem
Általános Orvostudományi Kar


Témavezetők:
	Dr. Terebessy Tamás
egyetemi tanársegéd, SE ÁOK

	Dr. Domos Gyula
klinikai orvos, SE ÁOK




Dongaláb-regiszter

Bevezetés: Hazánkban évente mintegy száz gyermek jön világra dongaláb deformitással. A fejlődési rendellenesség korrekciójának legelfogadottabb módszere a Ponseti-módszer, mely során a láb korrekcióját Ponseti-technikájú sorozatgipszeléssel, majd az equinus contractura oldására percutan achillotomiával, végül 3-4 éves sínhordással érik el.
Anyag és módszer: A dongalábas gyermekek utánkövetése céljából regisztert hoztunk létre. A gyűjtött adatok közül kiemelendő a családi- és születési anamnézis, a műtétek, a viselt ortézis típusa, a szülői kooperáció, az egyéb kiegészítő kezelések.
Rögzítjük a láb állapotát (Pirani score, dorsalflexio, peroneus-funkció, adductus foka, járás) a kezelésre jelentkezéskor, az achillotomia előtt és után, majd 4 éves korig fél évente, utána évente.
A jelen munkában a három évesnél idősebb (min 3, max 7, áltag 4,4 év), legalább 2 éve a klinikán kezelt, strukturális dongalábas gyermekek adatait dolgoztuk fel (átlagos utánkövetési idő: 4,22 év). Ez 49 gyermek (77% fiú) 71 dongalábát érinti (27 egyoldai, 22 kétoldai forma).
25 láb gipszelését más intézményben kezdték el, de egy olyan láb sincs, melyet megelőzően más intézményben operáltak volna. A kezelés eredményességét a Pirani pontrendszer segítségével értékeltük.
Eredmények: 35 gyermek (52 dongaláb, 73%) eredménye kiváló, 6 gyermek (9 láb, 13%) jelenleg recidíva miatt kap kezelést. 8 gyermek (10 dongaláb) tűnt el a klinika látóteréből.
A Pirani-pontok átlaga 4,69 volt az első észleléskor, 2,23 az achillotomia előtt és 0,72 a műtét után.
Recidíva miatt 19 lábra került redressziós gipsz (27%), 16 láb szorult ismételten műtétre (22,5%).
21 reoperatio történt (2 más intézetben, 19 a klinikán: 4 percutan reachillotomia, 5 nyílt reachillotomia, 1 tibialis anterior transpositio és 9 hátsó medialis felszabadítás).
A recidíva során a dorsalflexio 20 fokos átlagról -7,31 fokra romlott.
A reoperált gyeremekek 80%-ánál egyértelműen compliance-probléma azonosítható, míg a nem reoperáltak között ez az arány 15%. Egyéb paraméterek és a reoperatiok között nem találtunk összefüggést.
Következtetések: A regiszter adataiból kiderült, hogy a Ponseti-technika alkalmazása a korábbi kezelési protokollhoz képest drámaian csökkentette a hátsó mediális felszabadítások számát: 94%-ról 13%-ra.
A recidívák összefüggnek a sínhordás hiányosságaival.
Az eddigi eredményeink megfelelnek a nemzetközi adatoknak, de további adatgyűjtés szükséges a recidívaarány és a recidívakezelés eredményességének pontosabb megítélésére.



